“The Pasta House” ร้านอาหารสไตล์อิตาเลียนราคาประหยัดย่านสีลม วิธีการเดินทางมาร้านสำหรับคนที่ไม่คุ้นเคย อาจจะงุนงนสักหน่อย เพราะร้านตั้งอยู่บริเวณชั้น 2 ถ้ามาแล้วอาจจะหาไม่เจอ ให้สังเกตร้านชั้นล่าง เป็นร้านขายดอกไม้ “มะก่ำ ตาแดง”  ถ้าลงบีทีเอส ให้นั่งลงสถานีสุรศักดิ์แล้วเดินลัดเลาะมาทางถนนสีลม เดินผ่านวัดแขกมา ร้านอยู่ในซอยสีลม 19 จะเดินใกล้กว่า  แต่ถ้าขับรถมาก็มีลานจอดรถของโครงการสีลมแกเลอเรีย แต่ค่าจอดค่อนข้างสูงค่ะ ชั่วโมงละ 70 บาท

ร้านตกแต่งแบบปูนเปลือย ฝาฝนังมีสีสันสดใส สีเหลือง สีเขียว  มีกระดานดำเขียนเมนูด้วยชอลค์บอกเมนูประจำวัน  ส่วนเมนูของที่นี่แปลกดีค่ะ เป็นเมนูแผ่นใหญ่ใส่กรอบพลาสติกมาอย่างดี เมนูที่นี่ส่วนใหญ่จะเป็น พิซซ่า สปาเกตตี้ สลัด เครื่องดื่มอย่างพวกกาแฟ   Honey Lemon Soda,  Cocoa Frappe หรือของหวานอย่าง Honey Toast , Waffle+Ice Cream, Brownie+Ice Cream, Pannacotta
 
เราเลือกสั่งจานแรก สปาเกตตี้ขี้เมาไก่ (99 บาท) เส้นสปาเกตตี้ลวกมาแบบเหนียวนุ่มกำลังดี ผัดกับใบโหระพา มีกลิ่นหอม พริกสด พริกแห้ง  กระเทียม เพิ่มรสชาติ ผัดมาได้รสจัดและหอมกำลังดี เนื้ออกไก่หั่นชิ้นพอดีคำ เห็ดออรินจิหั่นบาง โดยรวมเราชอบมากค่ะ ถือว่าอร่อยและคุ้มค่าราคาจริง ๆ

พิซซ่าซอสมะเขือเทศไส้กรอกอิตาเลียน (109 บาท) เป็นพิซซ่าแป้งบางกรอบ 1 ถาด มี 6 ชิ้น พิซซ่าที่นี่จะเลือกได้แค่หน้าเดียว แต่เราก็โอเคนะคะ เพราะราคาถือว่าคุ้มสุด ๆ  เนื้อแป้งอบมาแบบบางกรอบ ราดด้วยซอสมะเขือเทศและไส้กรอกอิตาเลียนหั่นบาง โรยหน้าด้วยมอสซาเรลลาชีสเยิ้ม ๆ กินแล้วฟินมาก ๆ ค่ะ เราว่าเข้ากันได้ดี

เครื่องดื่มเลือกสั่งเป็นน้ำส้มคั้นสด (30 บาท) น้ำส้มคั้นสดจากลูกรสหวานอมเปรี้ยวกำลังดี

โดยรวมอาหารอร่อยโดนใจเลยค่ะ และราคาถือว่าค่อนข้างคุ้มมาก ๆ เป็นอีกร้านที่แนะนำว่าไม่ควรพลาดที่จะแวะมาลอง เป็นอีกร้านที่เราชอบแวะมากินค่ะ